मित्तर मंडली गी हून मेरे बारे रोशनी होन लगी पेदी ऐ। हून औ मिगी स्वागत भाषण दा कष्ट नईं दिंदे पर परानी साखू कारण नेईं सभाएं च बलाने दी कोताही बी नईं करदे। ‘स्हाड़े-रम’ इस्सै च मस्त न। हाल च गै स्हाड़े नग्गरै दी इक साहित्य संस्था ने इक राजनीतिक साहित्यकार दा अभिनन्दन करने दी ठानी। स्वागत भाशण दी जिम्मेवारी उंदे गै इक मित्तरै पर पाई दित्ती गेई। जी के पिछदे ओ ? क्या लाजवाव भाषण हा। ओ गरजदी बुआजै च आखै करदे हे-‘मित्तरो ! तुसें जिस साहित्यकार दा परिचे पाने लेई मिगी खड़ेरेया ऐ, ओ अपनी रचनाएं दी दाद लैने गित्तै मेरे गै दरबाजे पर घैंटे खड़ोते रोहन्दे हे। तुस इनेंगी महान साहित्यकार मन्नदे ओ, पर तुस गै सोचो में बी केड्डा बड्डा आलोचक आं। तुस ते छड़े इन्दे साहित्य कन्ने गै बाकब ओ, पर में इन्दे साहित्य निर्माण दे तरीके कन्ने बी बाकफ आं। ए पराने साहित्यकारें साई जीवन चा समग्री किट्ठी नईं करदे इन्दा खेत्तर पत्र-पत्रिकां न।’ बचारै साहित्यकार दा किज नईं पुच्छो। इस स्टैंडर्ड स्वागत भाशणा कन्ने उन्दे सरै दे बाल सूइयें सांई खड़ोई गेदे हे।